ΒΙΟΓΡΑΦΙΚΟ

Ο Γιάννης Πετάνης γεννήθηκε το 1918 στην Κάτω Τιθορέα του Νομού Φθιώτιδας.

Από μικρός 2 ετών έμεινε ορφανός και τον μεγάλωσε η γιαγιά του.

Το 1940 όταν κηρύχτηκε ο πόλεμος με την Ιταλία πήγε στρατιώτης. Αιχμαλωτίστηκε στη Κορυτσά και έμεινε αιχμάλωτος στην Ιταλία 10 μήνες. Στην περίοδο της κατοχής σπούδασε στη Σχολή Καλών Τεχνών. Εκεί μαζί με άλλους οργανώθηκε στην Εθνική Αντίσταση. Την περίοδο εκείνη έκανε επιγραφές και μακέτες για την επιβίωση του. Μετά την απελευθέρωση το 1944 εξορίστηκε στη Μακρόνησο και στη συνέχεια στην Ικαρία, έως το 1949. Όταν επέστρεψε από την εξορία, άνοιξε εργαστήριο στο οποίο κατασκεύαζε μακέτες. Παράλληλα ζωγράφιζε παίρνοντας μέρος σε ομαδικές εκθέσεις, σε γκαλερί των Αθηνών.

Εγκαταστάθηκε στην Κ. Τιθορέα το 1980, δημιούργησε εργαστήρι ζωγραφικής και ζει εκεί μέχρι σήμερα, μόνος, μετά το θάνατο της γυναίκας του .

Ο Γιάννης Πετάνης είναι μια χαρακτηριστική φυσιογνωμία στην τοπική κοινωνία της Κάτω Τιθορέας. **Σήμερα σε ηλικία 94 ετών τον βλέπουμε να κυκλοφορεί με το ποδήλατο του, από την πλατεία στον σταθμό και από εκεί στο καφενείο, για καφέ και για κάνα τσίπουρο.** Είναι απλός, ανθρώπινος και δημιουργικός.

Από πολύ νεαρή ηλικία εκφράζονταν μέσα από την τέχνη της ζωγραφικής. Με μολύβι και χαρτί άρχισε τα πρώτα του σκίτσα και αργότερα μέσα από τα έργα του εξέφρασε τον εμφύλιο πόλεμο και την εξορία που και ο ίδιος ως αγωνιστής έζησε.

Χαρακτηριστικά είναι τα έργα του που απεικονίζουν σκηνές από τη εξορία και τις φυλακές. Προσωπογραφίες και στιγμιότυπα από τη Μακρόνησο και την Ικαρία, που αποκαλύπτουν σημαντικές πτυχές της σύγχρονης ιστορίας. Τα μεταγενέστερα έργα του απεικονίζουν σκηνές της καθημερινότητας.